Jens Otto Krag

Jens Otto Krag (15. september 1914 i Randers – 22. juni 1978 i Skiveren) var en fremtrædende dansk, socialdemokratisk politiker og statsminister i to perioder.

Han blev uddannet i økonomi og fik sin eksamen som cand.polit. fra Københavns Universitet i 1940. Derefter blev han sekretær i Valutacentralen og Direktoratet for Vareforsyning. Efter krigen blev han kontorchef i Arbejderbevægelsens Erhvervsråd.

Jens Otto Krag var en hovedkraft bag Socialdemokratiets efterkrigsprogram, Fremtidens Danmark.

Han afløste i 1962 Viggo Kampmann på statsministerposten, og han var til stadighed en ivrig tilhænger af en aktiv dansk Europapolitik.

Omkring 1964 gik der rygter om, at Jens Otto Krag skulle være ny nationalbankdirektør og dermed stå i spidsen for modernisering af Nationalbanken, som bl.a. skulle udmønte sig i flytningen til Arne Jacobsens nye glashus, som åbnede syv år senere i 1971. Krag var alligevel ikke interesseret i posten, som dermed gik til direktør Erik Hoffmeyer.

I 1966 fik Socialdemokratiet og Socialistisk Folkeparti for første gang flertal, og dannede "det røde kabinet", en socialdemokratisk mindretalsregering alene støttet af Socialistisk Folkeparti. Det var i denne forbindelse Krag blev kendt for udtrykket: Man har et standpunkt, til man ta'r et nyt – et citat hentet fra Ekstra Bladets interview med den genvalgte statsminister. Han havde inden valget i 1966 udtalt, at han aldrig ville danne regering alene med Socialistisk Folkepartis tilslutning.

Efter folkeafstemningen 2. oktober 1972 om tilslutningen til EU (det daværende EF) overraskede Krag næsten alt og alle ved dagen efter at gå af som statsminister. Vennen Erling Dinesen vidste dog om beslutningen i forvejen. Krag fortsatte frem til valget i 1973 som menigt folketingsmedlem. Efter sin afgang ved valget underviste Krag i politisk videnskab på Aarhus Universitet.
I 1974 blev Krag leder for EF-Kommissionens delegation i USA. Bekendtskabet med det hektiske liv kombineret med det trøstesløse og skuffende arbejdsklima i Washington fik Krag til at droppe jobbet året efter. Han brugte herefter tiden til at revse danskerne, som i mellemtiden havde stemt modstanderen, skattenægteren og advokaten Mogens Glistrup ind i Folketinget.

Krag tilbragte de sidste år af sit liv i sit sommerhus i Skiveren, hvor han blandt brugte tiden på at skrive og male. Krag døde 22. juni 1978 og blev kørt i rustvogn gennem Danmark til bisættelse i Folkets Hus på Vesterbro (det nuværende Vega) og begravelse på Vestre Kirkegård i København. Undervejs kørte rustvognen igennem fødebyen Randers, hvor byens indbyggere samledes for at tage afsked.

Privat 
Jens Otto Krag var gift med Eva Birgitta Tengroth fra 1950 til 1955. 1959 giftede han sig med skuespilleren Helle Virkner i Roquebrune-Cap-Martin. De fik to børn, Astrid Helene, kaldet Søsser, og Jens Christian, inden ægteskabet blev opløst i 1973. Uden for ægteskab fik han sønnen Peter Hansted (født 12/1 1956) med Lisbet Hansted.

Politisk tidslinje 
 Medlem af Frederiksberg Kommunalbestyrelse fra 1946 til 1947
 Medlem af Folketinget fra 1947 til 1973 valgt i Randerskredsen
 1947-50 Handelsminister i Hedtoft-regeringen 1947-50
 1950-52 Udstationeret som økonomisk rådgiver ved den danske ambassade i Washington
 1953-57 Økonomi- og Arbejdsminister
 1957-58 Minister for udenrigshandel
 1958-62 Udenrigsminister
 1962-68 Statsminister
 Regeringen Jens Otto Krag I 1962-66
 Regeringen Jens Otto Krag II 1966-68
 1971-72 Statsminister
 Regeringen Jens Otto Krag III 1971-72
 1971 Præsident for Nordisk Råd

Bibliografi 

 Fremtidens Danmark (1945)
 Ung mand fra trediverne. Gyldendal, 1969.
 Kamp og fornyelse: Socialdemokratiets indsats i dansk politik 1955-71 (sammen med K.B. Andersen, 1971)
 Dagbog 1971-72. Gyldendal, 1973. – 
 Travl tid, god tid. Gyldendal, 1974. –

Se også 
 Krag-filmen

Eksterne henvisninger/kilder 

 Leksikon for det 21. århundrede
 Plads til os alle 
 Jens Otto Krag 1914-1961 / Bo Lidegaard. Gyldendal, 2001. 751 s. – 
 Jens Otto Krag 1962-1978 / Bo Lidegaard. Gyldendal, 2002. 839 s. – 
 

Folketingsmedlemmer i 1940'erne
Folketingsmedlemmer i 1950'erne
Folketingsmedlemmer i 1960'erne
Folketingsmedlemmer i 1970'erne
Statsministre fra Danmark
Udenrigsministre fra Danmark
Beskæftigelsesministre fra Danmark
Økonomiministre fra Danmark
Partiledere for Socialdemokraterne
Danske ministre fra Socialdemokraterne
Tidligere folketingsmedlemmer fra Socialdemokraterne
Kommunalbestyrelsesmedlemmer fra Socialdemokraterne
Personer fra Randers
Økonomer fra Danmark
Personer i Kraks Blå Bog (afdøde)
Handelsministre fra Danmark
Personer i Dansk Biografisk Leksikon
Medlemmer af Frederiksberg Kommunalbestyrelse
Studenter fra Randers Statsskole